Diari Oficial de la Generalitat Valenciana


Sumari del DOGV 6827, del 26-07-2012 (2012/7397)

RESOLUCIÓ de 18 de juny de 2012, de la Direcció General de Medi Natural, per la qual es delimiten les zones de protecció per a l'alimentació d'aus necròfagues
--------------------------------------------------------------------------------------------------------------------------------------------------------------

### Dades del document

Número de DOGV
:   6827

Data del DOGV
:   26-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7397


Data del document
:   18-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 18 de juny de 2012, de la Direcció General de Medi Natural, per la qual es delimiten les zones de protecció per a l'alimentació d'aus necròfagues [2012/7397]  
El punt 2 de l'article 5 del Reial Decret 1632/2011, de 14 de novembre, pel qual es regula l'alimentació de determinades espècies de fauna silvestre amb subproductes animals no destinats al consum humà, establix que l'òrgan competent en matèria de gestió de fauna silvestre delimitarà les zones de protecció per a l'alimentació d'espècies necròfagues d'interés comunitari.   
A la Comunitat Valenciana l'espècie d'au necròfaga més significativa respecte al nombre és el voltor lleonat (Gyps fulvus), seguida de la milotxa (Neophron percnopterus). La major població reproductora està localitzada a l'interior de Castelló, la qual cosa fustifica que les zones amb major concentració siguen declarades com a zones d'especial protecció per a les aus (ZEPA), per l'Acord del Consell de 5 de juny de 2009 (DOCV núm. 6031, de 09.06.2009).  
La població de voltor que freqüenta l'interior de Castelló s'estima en uns 5.000 exemplars, amb unes necessitats tròfiques estimades en 1.200 Tm/any, de la qual la xarxa de menjadors de Terol i Castelló cobrix el 40%.  
La totalitat de les aportacions als menjadors de la Comunitat Valenciana són cadàvers de porcí. Per tant, l'autorització de l'ús de cadàvers d'altres espècies ramaderes presents en la zona, com ara els remugants xicotets i el vaquí, de categoria 1, milloraria la qualitat de l'aliment a l'augmentar la seua varietat, fet que, sens dubte, contribuiria a millorar l'estat de conservació de les espècies d'aus necròfagues.  
De les tres ZEPAs declarades per a la protecció d'aus necròfagues, la de l'Alt Maestrat, la Tinença de Benifassà, el Turmell i la Vallivana (Codi Xarxa Natura ES0000465) acull quasi la mitat de la població reproductora de la província (49,5% per al període 2005-2011), però és la que mostra menor èxit reproductor (60%). En esta ZEPA, hi ha una gran cabanya ramadera en extensiu, i hi ha indicis de baixa disponibilitat d'aliment en la zona, a pesar de l'existència de menjadors.  
Per tot el susdit, vist l'informe del Servici d'Espais Naturals i Biodiversitat, resolc:  
  
Únic  
Declarar, als efectes del Reial Decret 1632/2011, de 14 de novembre, pel qual es regula l'alimentació de determinades espècies de fauna silvestre amb subproductes animals no destinats al consum humà, com a zones de protecció per a l'alimentació d'aus necròfagues, la zona d'especial protecció per a aus (ZEPA) de l'Alt Maestrat, la Tinença de Benifassà, el Turmell i la Vallivana (Codi Xarxa Natura ES0000465), declarada per Acord de 5 de juny de 2009, del Consell, d'Ampliació de la Xarxa de Zones d'Especial Protecció per a les Aus (ZEPA) de la Comunitat Valenciana. (DOCV núm. 6031, de 09.06.2009) i la delimitació i les característiques del qual figuren en els annexos a eixe acord.  
  
  
València, 18 de juny de 2012.- El director general de Medi Natural: Alfredo González Prieto.